RO Jurnalul Oficial al Uniunii Europene L 13/24

REGULAMENTUL (UE) 2018/75 AL COMISIEI

din 17 ianuarie 2018

de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru celuloza microcristalină [E460(i)]

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 14,

având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),

întrucât:

(1) Regulamentul (UE) nr. 231/2012 al Comisiei (3) stabilește specificațiile pentru aditivii alimentari enumerați în anexele II și III la Regulamentul (CE) nr. 1333/2008.

(2) Specificațiile respective pot fi actualizate în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri.

(3) La 8 februarie 2016, a fost transmisă o cerere de modificare a specificațiilor aditivului alimentar celuloză microcristalină [E460(i)]. Cererea a fost pusă la dispoziția statelor membre în temeiul articolului 4 din Regulamentul (CE) nr. 1331/2008.

(4) Specificațiile actuale în ceea ce privește solubilitatea aditivului alimentar celuloză microcristalină [E 460(i)] conțin precizarea „Insolubil în apă, etanol, eter și acizi minerali diluați. Puțin solubilă în soluție de hidroxid de sodiu”.

(5) Solicitantul cere ca textul referitor la solubilitatea acestui aditiv alimentar să fie modificat astfel: „Insolubil în apă, etanol, eter și acizi minerali diluați. Practic insolubil sau insolubil în soluție de hidroxid de sodiu”.

(6) În avizul ei din 24 ianuarie 2017 (4), Autoritatea Europeană pentru Siguranța Alimentară („autoritatea”) a concluzionat că modificarea specificațiilor în ceea ce privește solubilitatea celulozei microcristaline [E 460(i)] propusă de solicitant nu reprezintă o problemă de siguranță. Cu toate acestea, autoritatea a recomandat indicarea în specificațiile UE a concentrației soluției de hidroxid de sodiu care trebuie utilizată în testul solubilității.

(7) În consecință, este adecvat să se modifice descrierea solubilității aditivului alimentar celuloză microcristalină [E 460 (i)] în soluție de hidroxid de sodiu (concentrație: 50 g NaOH/l) astfel: „Practic insolubilă sau insolubilă”.

(8) Prin urmare, Regulamentul (UE) nr. 231/2012 ar trebui modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexa la Regulamentul (UE) nr. 231/2012 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, 17 ianuarie 2018. Pentru Comisie Președintele Jean-Claude JUNCKER

(1) JO L 354, 31.12.2008, p. 16.

(2) JO L 354, 31.12.2008, p. 1.

(3) Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

(4) Grupul ANS al EFSA (Grupul EFSA pentru aditivi alimentari și surse nutritive adăugate în alimente), 2017. Safety of the proposed amendment of the specifications for microcrystalline cellulose (E 460(i)] as a food additive (Siguranța modificării propuse a specificațiilor celulozei microcristaline [E 460(i)] ca aditiv alimentar). EFSA Journal 2017;15(2):4699, p. 7. doi:10.2903/j.efsa.2017.4699.